PMIndiaData/PMIndiaSum huggingface dataset:
प्रधानमंत्री श्री नरेन्द्र मोदी ने आईसीसी क्रिकेट वर्ल्ड कप 2015 के लिए शुभकामनाएं दी

प्रधानमंत्री श्री नरेन्द्र मोदी ने आईसीसी क्रिकेट वर्ल्ड कप 2015 के लिए भारतीय क्रिकेट टीम को शुभकामनाएं दी हैं “2015 क्रिकेट विश्व कप शुरू होने जा रहा है। भारतीय क्रिकेट टीम को मेरी शुभकामनाएं। खेलो दिल से, वर्ल्ड कप लाओ फिर से! ” कैप्टन कूल@msdhoni को मेरी शुभकामनाएं! जमकर खेलो, भारत को गौरव दिलाने वाला नेतृत्व करो, मैं जनता हूं, आप जरूर करोगे। मैं शानदार उपकप्तान@imVkohli को शुभकामनाएं देता हूं। पूरे देश को उनसे उम्मीदें हैं। शुभकामनाएं@SDhawan25! पिच पर कदम रखते भारत की शानदार शुरुआत करें। ढेर सारे रन बनाओ। हम हौसला अफजाई के लिए तैयार हैं। ओडीआई में दोहरा शतक बनाने वाले एकमात्र बल्लेबाज@ImRo45 प्रतीभा के अनेक लाखो दिवाने हैं। एक बार फिर हमें गौरवान्वित करो। यंग फ्रेंड@ajinkyarahane88 को शुभकामनाएं। विश्व कप शानदार हो। मौके का लाभ उठाओ। धमाकेदार सुरेश रैना मैदान पर हमेशा फुर्तीले रहे हैं। बाउंसर सहित गेंद पार्क के बाहर भेजो@imRaina शानदार टूर्नामेंट@RayuduAmbati मुझे विश्वास है तुम खाते में रन जोड़ते रहोगे और टूर्नामेन्ट में अहम रोल निभाओगे। सर जडेजा का कौन फैन नहीं है? हम सब तुम्हारे हरफनमौला प्रदर्शन से टीम को जीत की ओर देखना चाहते हैं! @imjadeja मुझे विश्‍वास है कि तुम्हारी फिरकी गेंद बाजी से बल्‍लेबाज भोचक्‍कें रह जाएंगे और वह हमें जीत दिलाएगी। शानदार खेल खेलो@ Ashwinravi99! मेरी शुभकामनाएं। युवा अक्षर पटेल अपनी तेज स्पिन और बाउंस गेंदबाजी से बल्‍लेबाज को छका सकता है। बिना किसी दबाव के खेलो और सर्वश्रेष्‍ट प्रर्दशन करो। शुभकामना@ BhooviOfficial! हर मैच में अपनी स्विंग से जीत दिलाना। सही समय पर विकेट लेने की तुम्हारी प्रतीभा तय करेगी की हम कितनी जल्दी मैच जीतेंगे। हमारा युवा तेज गेंदबाज मोहित शर्मा अच्‍छी लाईन और लेंग्‍थ के साथ गेंदबाजी कर सकता है। वह टीम के लिए एक बड़ी ताकत है। शुभकामनाएं। मैं अपने युवा और बेहद प्रतिभाशाली दोस्‍त मोहम्‍मद शमी को विश्‍व कप के लिए बहुत-बहुत शुभकामनाएं हॅू। अच्‍छा खेलो और खूब विकेट चटकाओ। स्‍टुअर्ट बिन्‍नी के हाल के चौतरफा प्रर्दशन ने सभी को प्रभावित किया है। हम उन्‍हें विश्‍व कप के लिए शुभकामनाएं देते हैं। शुभकामना@yumesh अपनी तेज और रिवर्स स्विंग गेंदबाजी से बल्‍लेबाजों की गिल्लियां उखाड़ दो। प्रधानमंत्री ने कहा, ”मुझे विश्‍वास है कि आपकी फिर्की गेंद बाजी से बल्‍लेबाज भोचक्‍कें रह जाएंगे और वह हमें जीत दिलाएंगी। शानदार खेलो @ Ashwinravi99! मेरी शुभकामनाएं।”
प्रधानमंत्री ने पूरे भारत में हर घर तिरंगा अभियान से जुड़ी लोगों की भावना की झलकियां साझा की

प्रधानमंत्री श्री नरेन्द्र मोदी ने हर घर तिरंगा अभियान के प्रति देश भर में लोगों के उत्साह की तस्वीरें साझा की हैं। प्रधानमंत्री ने ट्वीट किया: “अलौकिक दृश्य! देश के जल, थल और नभ में तिरंगा लहराता देख हर भारतीय आह्लादित है। #HarGharTiranga” “इस जज्बे को प्रणाम! तिरंगे के प्रति अतुलित सम्मान का यह साहसिक दृश्य भारतीयों के उत्साह और उमंग को दर्शाता है। #HarGharTiranga” “अद्भुत! भारत के भावी कर्णधारों से भरी ऐसी तिरंगा यात्राएं, हर किसी में राष्ट्रभक्ति का जोश भरने वाली हैं। #HarGharTiranga” “यह विशाखापत्तनम के लोगों द्वारा एक महान सामूहिक प्रयास है। मैं #HarGharTiranga अभियान के प्रति उत्साह की प्रशंसा करता हूं।” "लद्दाख में एक उत्कृष्ट प्रयास जो #HarGharTiranga अभियान से जुड़ी भावना को और मजबूत करेगा।" एमजी/एएम/जेके
प्रधानमंत्री ने गांधी नगर में आयोजित स्‍वच्‍छ शक्ति 2017- महिला संरपंचों के सम्‍मेलन को सम्‍बोधित किया

प्रधानमंत्री श्री नरेन्‍द्र मोदी ने गांधी नगर में आयोजित स्‍वच्‍छ शक्ति 2017- महिला सरपंचों के सम्‍मेलन को संबोधित किया। उन्‍होंने कहा कि यह आयोजन स्‍वच्‍छ भारत अभियान में भारी योगदान करने वाली महिला सरपंचों को सम्‍मानित करने के लिए आयोजित किया गया है। उन्‍होंने कहा कि 2019 में हम महात्‍मा गांधी की 150वीं जयन्‍ती मनायेंगे और उन्‍होंने स्‍मरण कराया कि गांधी जी ने स्‍वच्‍छता को राजनीतिक स्‍वतंत्रता से कहीं ज्‍यादा महत्‍व दिया था। उन्‍होंने उपस्थित महिला सरपंचों का आह्वान किया कि वे स्‍वच्‍छता की दिशा में इस उत्‍साह को बनाए रखें। उन्‍होंने कहा कि स्‍वच्‍छता हमारी आदत में शुमार होनी चाहिए। उन्‍होंने कहा कि स्‍वच्‍छता का लक्ष्‍य प्राप्‍त करने तथा गंदगी दूर करने का सबसे ज्‍यादा लाभ गरीबों को पहुंचता है। प्रधानमंत्री ने कहा कि जिन महिलाओं को आज यहां सम्‍मानित किया जा रहा है, उन्‍होंने अनेक मिथकों को तोड़ा है और ग्रामीण भारत में किस प्रकार से सकारात्‍मक परिवर्तन लाया जा सकता है, यह भी कर दिखाया है। श्री नरेंद्र मोदी ने कहा कि मूल-चुल परिवर्तन के लिए महिला सरपंचों से मिलकर उनका निश्‍चय दृढ़ हो चला है और वे गुणात्‍मक परिवर्तन लाने के इच्‍छुक हैं। ‘बेटी बचाओ, बेटी बचाओ’ पहल पर चर्चा करते हुए उन्‍होंने कहा कि महिला सरपंचों वाले गांवों में वे भ्रूण हत्‍या समाप्‍त करने के अभियान में महत्‍वपूर्ण भूमिका निभा सकती है। प्रधानमंत्री ने कहा कि भेदभाव पूर्ण सोच को कदापि स्‍वीकार नहीं किया जा सकता और शिक्षा में लड़के और लड़कियों को बराबरी मिलनी चाहिए। प्रौद्योगिकी के लक्ष्‍य पर प्रधानमंत्री ने कहा कि इससे हमारे गांवों में काफी बदलाव आ सकता है। पुरस्‍कार विजेताओं को बधाई देते हुए प्रधानमंत्री ने कहा कि वे उनसे सारा देश प्रेरणा लेगा।
प्रधानमंत्री ने वेस्‍टर्न पेरिफेरल एक्सप्रेसवे के कुंडली-मानेसर खंड और बल्लभगढ़-मुजेसर मेट्रो लिंक का उद्घाटन किया

प्रधानमंत्री श्री नरेन्‍द्र मोदी ने आज हरियाणा के गुरुग्राम स्‍थित सुल्‍तानपुर में कुंडली-मानेसर-पलवल (केएमपी) वेस्‍टर्न पेरिफेरल एक्‍सप्रेसवे के कुंडली-मानेसर खंड का उद्घाटन किया। उन्‍होंने बल्‍लभगढ़-मुजेसर मेट्रो लिंक का भी उद्घाटन किया और इसके साथ ही उन्‍होंने श्री विश्‍वकर्मा कौशल विश्‍वविद्यालय की आधारशिला रखी। प्रधानमंत्री ने इस अवसर पर उपस्‍थित लोगों को संबोधित करते हुए कहा कि एक्‍सप्रेसवे और मेट्रो कनेक्‍टिविटी से हरियाणा में परिवहन के क्षेत्र में क्रांति का सूत्रपात होगा। उन्‍होंने कहा कि श्री विश्‍वकर्मा कौशल विश्‍वविद्यालय से इस क्षेत्र के युवा बड़े पैमाने पर लाभान्‍वित होंगे। प्रधानमंत्री ने कहा कि केन्‍द्र सरकार ने यह सुनिश्‍चित किया था कि केएमपी एक्‍सप्रेसवे परियोजना का निर्माण कार्य प्राथमिकता के आधार पर पूरा किया जाए। उन्‍होंने कहा कि एक्‍सप्रेसवे दिल्‍ली और इसके आसपास के क्षेत्रों में प्रदूषण कम करने में महत्‍वपूर्ण भूमिका निभाएगा। प्रधानमंत्री ने यह भी कहा कि इससे ‘जीविका में आसानी (ईज ऑफ लिविंग)’ सुनिश्‍चित होगी और इसके साथ ही पर्यावरण अनुकूल माहौल में आवाजाही करना संभव होगा। प्रधानमंत्री ने परिवहन के जरिए कनेक्‍टिविटी की अहमियत पर विशेष जोर देते हुए कहा कि यह समृद्धि, सशक्‍तिकरण और सुगम्‍यता का एक माध्‍यम है। उन्‍होंने कहा कि फिलहाल बनाए जा रहे विभिन्‍न राजमार्गों, मेट्रो और जलमार्गों से विशेषकर विनिर्माण, निर्माण और सेवा क्षेत्रों में रोजगार अवसर सृजित होंगे। उन्‍होंने इस बात का भी उल्‍लेख किया कि वर्तमान में प्रतिदिन 27 किलोमीटर लंबे राजमार्गों का निर्माण किया जा रहा है, जबकि वर्ष 2014 में राजमार्ग निर्माण का यह दैनिक आंकड़ा 12 किलोमीटर ही था। उन्‍होंने कहा कि यह भारत में व्‍यापक बदलाव लाने संबंधी केन्‍द्र सरकार के विजन एवं दृढ़ इच्‍छा शक्‍ति को दर्शाता है। प्रधानमंत्री ने कहा कि सरकार देश के युवाओं की आकांक्षाएं पूरी करने के लिए प्रतिबद्ध है। उन्‍होंने उम्‍मीद जताई कि श्री विश्‍वकर्मा कौशल विश्‍वविद्यालय युवाओं का कौशल बढ़ाने में महत्‍वपूर्ण भूमिका निभाएगा जिससे कि वे नए अवसरों से लाभ उठा सकें। प्रधानमंत्री ने केन्‍द्र सरकार के विजन को सफलतापूर्वक साकार करने के लिए हरियाणा की राज्‍य सरकार द्वारा किए जा रहे अथक प्रयासों की भूरि-भूरि प्रशंसा की। उन्‍होंने देश, विशेषकर खेल-कूद के क्षेत्र में हरियाणा के युवाओं के उल्‍लेखनीय योगदान की भी सराहना की।
प्रधानमंत्री ने सहायक सचिव पाठ्यक्रम, 2022 के समापन सत्र में 2020 बैच के भारतीय प्रशासनिक सेवा के अधिकारियों को संबोधित किया

प्रधानमंत्री श्री नरेन्द्र मोदी ने आज नई दिल्ली में सुषमा स्वराज भवन में सहायक सचिव पाठ्यक्रम, 2022 के समापन सत्र में 2020 बैच के भारतीय प्रशासनिक सेवा (आईएएस) अधिकारियों को संबोधित किया। इस अवसर पर प्रधानमंत्री ने कहा कि अधिकारियों को अमृत काल के दौरान देश की सेवा करने और पंच प्रण को साकार करने में मदद करने का अवसर मिला है। उन्होंने कहा कि अमृत काल में एक विकसित भारत के लक्ष्य की प्राप्ति सुनिश्चित करने में अधिकारियों की अहम भूमिका है। उन्होंने लीक से हटकर चिंतन करने और अपने प्रयासों में समग्र दृष्टिकोण अपनाने के महत्व पर प्रकाश डाला। उन्होंने इस तरह के समग्र दृष्टिकोण के महत्व को प्रदर्शित करने के लिए प्रधानमंत्री गतिशक्ति मास्टर प्लान का उदाहरण दिया। प्रधानमंत्री ने नवाचार के महत्व के बारे में बताते हुए कहा कि यह किस तरह सामूहिक प्रयास और देश में कार्य संस्कृति का हिस्सा बन गया है। उन्होंने स्टार्ट-अप इंडिया योजना के बारे में चर्चा करते हुए कहा कि कैसे पिछले कुछ वर्षों में देश में स्टार्टअप्स की संख्या में उल्लेखनीय वृद्धि हुई है। उन्होंने कहा कि यह कई मंत्रालयों के एक साथ आने और 'संपूर्ण सरकार' वाले दृष्टिकोण के माध्यम से एक टीम के रूप में काम करने के कारण संभव हुआ है। प्रधानमंत्री ने कहा कि किस तरह से शासन का ध्यान दिल्ली से बाहर, देश के सभी क्षेत्रों में स्थानांतरित हो गया है। उन्होंने उदाहरण दिया कि कैसे महत्वपूर्ण योजनाएं अब दिल्ली के बाहर के स्थानों से शुरू की जा रही हैं। प्रधानमंत्री ने सुझाव दिया कि अधिकारी कार्य क्षेत्र की स्थानीय संस्कृति की समझ विकसित करें और जमीनी स्तर पर स्थानीय लोगों के साथ अपने संबंध को मजबूत करें। उन्होंने उन्हें एक जिला एक उत्पाद पर ध्यान केंद्रित करने और अपने जिले के उत्पादों के निर्यात के अवसरों का पता लगाने के लिए कहा। उन्होंने अधिकारियों से आकांक्षी जिला कार्यक्रम के लिए अपनी कार्य योजना तैयार करने को भी कहा। मनरेगा के बारे में बताते हुए, प्रधानमंत्री ने योजना को और अधिक प्रभावी तरीके से लागू करने की बात कही। उन्होंने जनभागीदारी की भावना के महत्व पर जोर देते हुए कहा कि यह दृष्टिकोण कुपोषण से निपटने में महत्वपूर्ण भूमिका निभा सकता है। समय से पहले जन धन योजना की सफलता पर प्रकाश डालते हुए, प्रधानमंत्री ने डिजिटल अर्थव्यवस्था के महत्व के बारे में बताया और अधिकारियों को गांवों में लोगों को डिजिटल अर्थव्यवस्था और यूपीआई से जोड़ने का प्रयास करने का आह्वान किया। इसके अलावा, राष्ट्र की सेवा के महत्व पर जोर देते हुए, प्रधानमंत्री ने अपने कर्तव्यों को निभाने के महत्व के बारे में बताया। उन्होंने कहा कि 'राजपथ' की मानसिकता अब 'कर्तव्य पथ' की भावना में बदल गई है। इस कार्यक्रम के दौरान सहायक सचिवों द्वारा प्रधानमंत्री को आठ प्रस्तुतियां दी गईं। इन प्रस्तुतियों के विषयों में पोषण ट्रैकर: पोषण अभियान की बेहतर निगरानी के लिए उपकरण; भाषिणी के माध्यम से बहुभाषी ध्वनि आधारित डिजिटल पहुंच को सक्षम करना; कॉर्पोरेट डेटा प्रबंधन; मातृभूमि जियोपोर्टल-शासन के लिए भारत का एकीकृत राष्ट्रीय जियोपोर्टल; सीमा सड़क संगठन (बीआरओ) की पर्यटन क्षमता, इंडिया पोस्ट पेमेंट्स बैंक (आईपीपीबी) के माध्यम से डाकघरों का बदलाव करना, रीफ जैसी कृत्रिम संरचनाओं के माध्यम से समुद्रतटीय मत्स्यपालन का विकास; और कंप्रेस्ड बायोगैस- भविष्य के लिए ईंधन शामिल हैं। इस वर्ष 2020 बैच के कुल 175 आईएएस अधिकारियों को भारत सरकार के 63 मंत्रालयों/विभागों में 11 जुलाई 2022 से 07 अक्टूबर 2022 तक सहायक सचिव के रूप में तैनात किया गया है।
प्रधानमंत्री ने महामहिम शेख अहमद नवाफ अल अहमद अल-सबा को कुवैत के प्रधानमंत्री नियुक्त होने पर बधाई दी

प्रधानमंत्री श्री नरेन्‍द्र मोदी ने महामहिम शेख अहमद नवाफ अल अहमद अल-सबा को कुवैत के प्रधानमंत्री नियुक्त होने पर पर बधाई दी है। प्रधानमंत्री मोदी ने ट्वीट किया: “महामहिम शेख अहमद नवाफ अल अहमद अल-सबाह को कुवैत के प्रधानमंत्री नियुक्त होने पर मेरी बधाई और शुभकामनाएं। हमारे उत्कृष्ट द्विपक्षीय संबंधों को और प्रगाढ़ करने तथा विस्तार देने के लिए मैं उनके साथ काम करने के प्रति आशान्वित हूं।”
संसद के सेंट्रल हॉल में ‘उत्कृष्ट सांसद’ पुरस्कार समारोह के दौरान प्रधानमंत्री का संबोधन

उपस्थित सभी वरिष्‍ठ महानुभाव। मैं सबसे पहले सम्‍मान प्राप्‍त करने वाले इन पांचों महानुभावों को हृदय से बहुत-बहुत बधाई देता हूं, उनका अभिनंदन करता हूं। देश टीवी पर ये दृश्‍य देखता होगा और बहुत आश्‍चर्य अनुभव करता होगा कि आज वही सांसद हैं जो दिन में दिखाई देते हैं। और उपराष्‍ट्रपति जी और स्‍पीकर महोदया भी शायद आज सबसे ज्‍यादा प्रसन्‍न होंगे ये दृश्‍य देख करके कि शांत विद्यार्थी। हम आशा करते हैं कि ऐसा दृश्‍य, दोनों सदनों में भी उसके दर्शन करने का अवसर मिले। और हमें हमारे सांसद जो धरती से उठ करके आए हैं, जन सामान्‍य के सुख-दुख के साथ जुड़े हुए हैं, उनको बात करने का अवसर मिले। सरकार को उनकी बातों को प्राथमिकता देने के लिए मजबूर होना पड़े। दूर-सुदूर गांव के, जंगल की, गरीब की आवाज इन सांसदों के माध्‍यम से सरकार तक ऐसे पहुंचे कि सरकार को भी उन भावनाओं को समाहित करके आगे बढ़ने के लिए मजबूर करे। लेकिन दुर्भाग्‍य से सांसद का वो अवसर, वो सामर्थ्‍य, वो अपने क्षेत्र में कितनी ही तपस्‍या करके आया होगा, वतृत्‍व हो या न हो वो कतृत्‍व का धनी है। लेकिन शोर-बकोर, हो-हल्‍ला– सरकार का उससे कम से कम नुकसान होता है; देश का सबसे ज्‍यादा नुकसान होता है। और उन जनप्रतिनिधि का नुकसान होता है कि जो इतनी मेहनत करके, धरती से निकल करके, लोगों से जिंदगी गुजार करके आया है, जो उनके दुख-दर्द बताना चाहता है; वो बता नहीं पा रहा है। और इसलिए अगर नुकसान किसी का होता है तो जिस क्षेत्र से वो आता है, उस क्षेत्र के सामान्‍य मानवी का होता है। नुकसान होता है, उस सांसद का होता है और दिनभर हो-हल्‍ला, टीवी पर उसकी आयुष दो मिनट, पांच मिनट या 15 मिनट या एक दिनभर रहती है- परदा गिर जाता है, खेल खत्‍म हो जाता है। लेकिन जिसको बात करने का मौका मिलता है, सरकार की कठोर से कठोर आलोचना करने के लिए तर्क भी हों, तीखे वचन भी हों; उसके बावजूद भी वो हर शब्‍द इतिहास का हिस्‍सा बनता है, चिरंजीव बन जाता है। अब सबका दायित्‍व है कि हमारे हर सांसद साथी का शब्‍द चिंरजीव बने। हम सबका दायित्‍व है हमारे शब्‍द सांसद के दिल से निकली हुई वो गांव-गरीब किसान की बात सरकार को कुछ करने के लिए मजबूर करे। ये स्थिति सदन में हम सब पैदा कर सकते हैं। और जितना अच्‍छे ढंग से पैदा करेंगे, देश को आगे ले जाने में उसकी ताकत और बढ़ेगी। मेरा अनुभव है, कोई सांसद की बात ऐसी नहीं होती है जिसका महात्‍मय न हो, जिसका मूल्‍य न हो। मिर्जा के दबाव के कोई तत्‍कालीन स्‍वीकार करे, न करे अलग बात है। राजनीतिक point gain करने के लिए कुछ करना पड़े न करना पड़े, वो एक अलग स्थिति है, लेकिन ये गहरी छाप छोड़ करके जाता है जो नीति-निर्धारकों के लिए कभी न कभी सोचने के लिए मजबूर करता है। और इसलिए सांसद बन करके आना, ये सामान्‍य बात नहीं है। सवा सौ करोड़ देशवासियों के सपने ले करके आते हैं, अपने क्षेत्र के संकल्‍प ले करके आते हैं, उज्‍ज्‍वल भविष्‍य का वादा कर-करके आते हैं। और उस काम को निभाने में जिस-जिस को अवसर मिला है, उनमें से कुछ बंधुओं को हम आज हमें सम्‍मानित करने का अवसर मिला है और अपने साथ बैठने-उठने वाले साथियों का सम्‍मान होता हो, तब हमारा भी तो सीना चौड़ा हो जाता है। हमें भी गर्व होता है कि हम ऐसे-ऐसे वरिष्‍ठ साथियों के साथ, इस कालखंड में हम भी एक साथी कार्यकर्ता थे, हम भी एक साथी के सांसद थे। ये हमारे लिए भी गर्व की बात है। मैं हृदय से आप सबको फिर से बधाई देता हूं। बहुत-बहुत शुभकामनाएं देता हूं। आप सबका भी बहुत-बहुत धन्‍यवाद।
प्रधानमंत्री ने रजनीकांत को दादा साहेब फाल्के पुरस्कार के लिए बधाई दी

प्रधानमंत्री श्री नरेन्द्र मोदी ने दादासाहेब फाल्के पुरस्कार से सम्मानित किए जाने पर श्री रजनीकांत को बधाई दी है। एक ट्वीट में, प्रधानमंत्री ने कहा, "कई पीढ़ियों में सामान रूप से लोकप्रिय, ऐसा व्यक्तित्व जिनके काम की बराबरी बहुत कम लोग कर सकते हैं, विविध भूमिकाएं और आकर्षक व्यक्तित्व … ये आपके श्री @rajinikanthजी हैं। यह बेहद खुशी की बात है कि थलाइवा को दादा साहब फाल्के पुरस्कार से सम्मानित किया गया है। उन्हें बधाई।”
प्रधानमंत्री ने राष्ट्रीय खेल दिवस पर मेजर ध्यान चन्द को श्रद्धांजलि अर्पित की; विभिन्न खेल पुरस्कारों से सम्मानित होने वाले खिलाड़ियों और प्रशिक्षकों को बधाई दी

प्रधानमंत्री श्री नरेन्द्र मोदी ने राष्ट्रीय खेल दिवस पर मेजर ध्यान चन्द को श्रद्धांजलि अर्पित की। प्रधानमंत्री ने विभिन्न खेल पुरस्कारों से सम्मानित होने वाले खिलाड़ियों और प्रशिक्षकों को भी बधाई दी है। प्रधानमंत्री ने कहा, “राष्ट्रीय खेल दिवस पर खेल समर्थकों को शुभकामनाएं और मेजर ध्यान चन्द को श्रद्धांजलि। मैं कामना करता हूं कि देश में खेल तथा खिलाड़ियों में खेल भावना और बढ़े। विभिन्न खेल पुरस्कारों से सम्मानित किये जाने वाले खिलाड़ियों और प्रशिक्षकों को बधाई। खेल जगत में उनके प्रयासों और योगदान पर हम गर्व महसूस करते हैं।”
प्रधानमंत्री 22 मार्च को ‘मन की बात’ में किसानों को संबोधित करेंगे

प्रधानमंत्री श्री नरेन्द्र मोदी ‘मन की बात’ कार्यक्रम की अगली कड़ी में देश के किसानों को संबोधित करेंगे। यह कार्यक्रम आकाशवाणी पर 22 मार्च को सुबह 11 बजे प्रसारित किया जाएगा। ‘मन की बात’ कार्यक्रम की यह छठी कड़ी होगी। इस कार्यक्रम में प्रधानमंत्री देश के नागरिकों से अपने विचार साझा करते हैं। इस बार प्रधानमंत्री किसानों व उनसे जुड़ें मुद्दों पर बात करेंगे। इस संबंध में उन्होंने लोगों से विचार और सुझाव भी मांगे हैं। लोग इस विषय पर अपने विचार और सुझाव MyGov.in पर साझा कर सकते हैं। इससे पहले ‘मन की बात’ कार्यक्रम की पांच कड़ियां प्रसारित हुई हैं जिनमें प्रधानमंत्री ने विभिन्न विषयों पर लोगों से सीधे बातचीत की। उन्होंने लोगों के दिल के करीब के मुद्दों जैसे स्वच्छ भारत अभियान, खादी को प्रोत्साहन, कौशल विकास, विकलांग बच्चों के लिए छात्रवृत्ति, शिक्षण संस्थानों के लिए बुनियादी सुविधाएं और नशे की समस्या पर अधिक जोर दिया है। मन की बात की पिछली कड़ी 22 फरवरी को प्रसारित की गई थी जिसमें प्रधानमंत्री ने परीक्षा की तैयारी कर रहे छात्रों से तनाव व चिंता त्यागकर सकारात्मक रुख रखने के लिए कहा था। कार्यक्रम को देश भर की जनता से उत्साहजनक प्रतिक्रिया प्राप्त हुई है। आकाशवाणी और दूरदर्शन पर इसका सीधा प्रसारण होता है। इसके अलावा इस कार्यक्रम को रेडियो पर विविध भारती, एफएम गोल्ड और एफएम रेन्बो पर भी सुना जा सकता है। प्रधानमंत्री का आधिकारिक वेबसाइट पर भी इसकी लाइव स्ट्रीमिंग की जाएगी।
केंद्रीय मंत्रिमंडल ने सहकारी बैंकों को कर्ज देने के लिए नाबार्ड को बाजार से अल्पावधि के लिए धन जुटाने को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने निम्नलिखित फैसलों को अपनी कार्योत्तर मंजूरी दी है – i. राष्ट्रीय कृषि एवं ग्रामीण विकास बैंक (नाबार्ड) अल्पावधि के लिए बाजार से मौजूदा ब्याज दर से लगभग 20,000 करोड़ रुपये की उधारी जुटा सकेगा। इस राशि को सहकारी बैंकों को 4.5 प्रतिशत वार्षिक ब्याज की दर से उपलब्ध कराया जाएगा। ii. नाबार्ड को इस कार्य के लिए आम बजट में 2,000 करोड़ रुपये की अतिरिक्त पूंजी उपलब्ध कराई जाएगी। नाबार्ड को 2016-17 में ही 500 करोड़ रुपये की अतिरिक्त पूंजी उपलब्ध कराकर इसकी शुरुआत कर दी जाएगी। iii. कृषि, सहकारिता और किसान कल्याण विभाग (डीएसीएंडएफडब्ल्यू) की योजना के मुताबिक, इस पर 1.8 प्रतिशत की ब्याज सहायता और नाबार्ड को 0.2 प्रतिशत का प्रशासनिक खर्च भी उपलब्ध कराया जाएगा। ब्याज सब्सिडी की सीमा अलग हो सकती है। यह इस बात पर निर्भर करेगा कि नाबार्ड ने किस दर पर धन जुटाया है। iv. सहकारी बैंकों और क्षेत्रीय ग्रामीण बैंकों (आरआरबी) द्वारा मिशन मोड में ऑपरेटिव/लाइव केसीसी का रूपे/एटीएम सक्षम किसान क्रेडिट कार्ड (केसीसी) में रूपांतरण करने के लिए नाबार्ड समन्वय स्थापित करेगा। मानसून अच्छा रहने, फसल ऋण बढ़ने की उम्मीद और कृषि उत्पादन बढ़ाने पर जोर को देखते हुए किसानों को सहकारी बैंकों के जरिए मदद किए जाने की आवश्यकता है। ताकि उन्हें उनके दरवाजे पर ही ऋण उपलब्ध हो सके और किसान अपनी कृषि संबंधी गतिविधियों को बढ़ा सकें। इस मंजूरी से किसानों के लिए कम ब्याज दर पर सहकारी बैंकों से अल्पावधि के फसल ऋण की उपलब्धता बढ़ेगी। ऑपरेटिव/लाइव केसीसी का रूपे/एटीएम सक्षम केसीसी में रूपांतरण परेशानी मुक्त और आसानी से उपलब्ध ऋण लेने में सक्षम बनाएगा। ‘डिजिटल’ भारत की भावना को ध्यान में रखते हुए यह किसानों को डिजिटल और कैशलेस लेनदेन की सुविधा प्रदान करेगा।
प्रधानमंत्री 28 जून, 2018 को संतकबीर नगर जाएंगे

प्रधानमंत्री श्री नरेन्द्र मोदी कल 28 जून, 2018 को उत्तर प्रदेश में संतकबीर नगर जिले के मगहर जाएंगे। प्रधानमंत्री मगहर में महान संत और कवि कबीरदास की 500वीं पुण्यतिथि के मौके पर उनकी समाधि पर पुष्पांजलि अर्पित करेंगे। वे संत कबीर के मजार पर चादर भी चढ़ाएंगे। प्रधानमंत्री संतकबीर गुफा का भी दौरा करेगे। वे कबीर अकादमी की आधारशिला के मौके पर पट्टिका का अनावरण करेगे। कबीर अकादमी में संत कबीर के उपदेशों और विचारों के प्रचार-प्रसार पर जोर दिया जाएगा। बाद में प्रधानमंत्री मगहर में एक सार्वजनिक सभा को संबोधित करेगे और एक सांस्कृतिक कार्यक्रम में शरीक होंगे।
प्रधानमंत्री ने राष्‍ट्रीय शहीद स्‍मारक जाकर शहीदों को श्रद्धांजलि दी

प्रधानमंत्री श्री नरेन्‍द्र मोदी ने बांग्‍लादेश स्‍वतंत्रता संग्राम के शहीदों को आज ढाका स्थित राष्‍ट्रीय शहीद स्‍मारक जाकर श्रद्धांजलि अर्पित की। यह स्‍मारक बांग्‍लादेश के 1971 के मुक्ति संग्राम में अपने जीवन को न्‍यौछावर करने वाले शहीदों का राष्‍ट्रीय प्रतीक है। यह स्‍मारक ढाका के उत्‍तर-पश्चिम से 35 किलोमीटर दूर सावर में स्थित है और इसे सैयद मैनुल हसन ने डिजाइन किया था। श्री मोदी ने स्‍मारक परिसर में एक अर्जुन का पौधा भी लगाया और वहां आगंतुक पुस्तिका पर हस्‍ताक्षर करते हुए लिखा,”मैं प्रार्थना करता हूं कि सावर में प्रज्‍ज्‍वलित शाश्‍वत ज्‍योति कपट और उत्‍पीड़न पर सत्‍य और साहस की महान विजय की हमेशा याद दिलाती रहे।”
कैबिनेट ने पेरिस समझौते पर हुए हस्ताक्षर को मंजूरी दी

प्रधानमंत्री श्री नरेन्द्र मोदी की अध्यक्षता में हुई केन्द्रीय मंत्रिमंडल की बैठक में आज दिसंबर 2015 में पेरिस में हुए 21वें सम्मेलन में अपनाए गये पेरिस समझौते पर हस्ताक्षर करने के लिए मंजूरी दी गई। पर्यावरण, वन और जलवायु परिवर्तन (स्वतंत्र प्रभार) राज्य मंत्री श्री प्रकाश जावड़ेकर 22 अप्रैल, 2016 को संयुक्त राष्ट्र महासचिव श्री बान की मून द्वारा बुलाए गए एक उच्चस्तरीय हस्ताक्षर समारोह में भारत की तरफ से इस समझौते पर हस्ताक्षर करेंगे। जलवायु परिवर्तन पर पेरिस समझौता वैश्विक जलवायु सहयोग में एक मील का पत्थर है। इस सम्मेलन के कार्यान्वयन को आगे बढ़ाने तथा बराबरी और साझा लेकिन अलग-अलग जिम्मेदारियो और संबंधित अपनी-अपनी क्षमताओं के सिद्धांतों की विभिन्न राष्ट्रीय परिस्थितियों के आलोक में पहचान करने कार्य करता है। पेरिस समझौते की मुख्य विशेषताएं इस प्रकार हैं-  2020 से पूर्व कार्रवाई भी निर्णय का एक हिस्सा है। विकसित देश वाले पक्षों ने एक परे रोडमैप के साथ अपनी वित्तीय सहायता के स्तर को बढ़ाने की गुजारिश की है, ताकि उन्हें 2020 तक सभा और अनुकूलन के लिए लगातार बढ़ रहे अनुकूलन वित्त द्वारा मौजूदा स्तर को बढ़ाने के लिए 100 बिलियन अमेरिकी डॉलर संयुक्त रूप से जुटाने का लक्ष्य हासिल किया जा सके। भारत ने सम्मेलन के दौरान सिद्धांतों और प्रावधानों के आधार पर एक मजबूत और टिकाऊ जलवायु समझौते की वकालत की थी। पेरिस समझौता भारत की सभी महत्वपूर्ण चिंताओं और उम्मीदों का समाधान करता है।
मंत्रिमंडल कोसाइबर सुरक्षा के क्षेत्र में भारत और मोरक्को के बीच सहयोग के लिए समझौता-दस्तावेज के बारे में अवगत कराया गया

प्रधानमंत्री श्री नरेन्द्र मोदी की अध्यक्षता में मंत्रिमंडल को साइबर सुऱक्षा के क्षेत्र में भारत और मोरक्को के बीच सहयोग के लिए समझौता-दस्तावेज के बारे में अवगत कराया गया। समझैता-दस्वावेज पर 25 सिंतबर, 2018 को हस्ताक्षर किये गये थे। समझौता-दस्तावेज का उद्देश्य भारत और मोरक्को के बीच सुरक्षा संबंधी घटनाओं की पहचान, हल और रोकथाम में अनुभव तथा ज्ञान के आदान-प्रदान के लिए नजदीकी सहयोग को प्रोत्साहित करना है। समझौता-दस्तावेज को लागू करने के परिणामस्वरूप साइबर सुरक्षा के क्षेत्र में मोरक्को के साथ संस्थागत तथा क्षमता निर्माण के जरिए महत्वपूर्ण पारस्परिक लाभ प्राप्त होंगे।
टेक्सास के गवर्नर ग्रेग अबट ने प्रधानमंत्री से मुलाकात की।

अमरीका के टेक्सास प्रांत के गवर्नर ग्रेग अबट ने बुधवार को प्रधानमंत्री नरेंद्र मोदी से मुलाकात की। इन दिनों वे एक व्यापार मिशन के साथ भारत की यात्रा पर हैं। बैठक के दौरान भारत-अमरीकी कार्यनीतिक भागीदारी में बढ़ोतरी की चर्चा करते हुए प्रधानमंत्री नरेंद्र मोदी ने व्यापार और वाणिज्य, ऊर्जा, उद्योग, शिक्षा और लोगों के बीच परस्पर सम्पर्कों के क्षेत्र में टेक्सास के साथ बढ़ते संबंधों के महत्व को रेखांकित किया। दोनों नेताओं ने परस्पर संबंध और मजबूत करने पर सहमति व्यक्त की। गवर्नर अबट ने अपने प्रांत टेक्सास और समूचे अमरीका में रह रहे भारतीय मूल के लोगों के योगदान की सराहना की।